নবান্ন অভিযানে আহত নির্যাতিতার মা, ফের তদন্তের নির্দেশ হাইকোর্টের

কলকাতা: নবান্ন অভিযানে (Nabanna Abhijan) আরজি করের নির্যাতিতার পরিবারের মায়ের আহত (Mother of RG Kar victim, injured) হওয়ার ঘটনায় পুনরায় তদন্তের নির্দেশ কলকাতা হাইকোর্টের (Calcutta High Court)। বিচারপতি তীর্থঙ্কর ঘোষের নির্দেশ কলকাতা পুলিশ কমিশনারকে একজন ডেপুটি কমিশনার নিয়োগ করতে হবে। তিনি বিষয়টি নিয়ে পুনরায় তদন্ত করবেন। পুলিশের তদন্তে সন্তুষ্ট না হলে আবেদনকারীরা পুনরায় হাইকোর্টে আবেদন জানাতে পারবে। এদিন নিউমার্কেট ও শেক্সপিয়ার থানার পক্ষ থেকে নবান্ন অভিযানে আরজিকরের নির্যাতিতার মায়ের আহত ঘটনার একটি রিপোর্ট পেশ করা হয়। রিপোর্টে উল্লেখ রয়েছে ঘটনার কোন সত্যতা নেই পুলিশের দ্বারা তিনি আঘাতপ্রাপ্ত হননি। তাই এই তদন্ত নিষ্পত্তি করা হয়েছে।

আরজি করের ঘটনার এক বছর পরও প্রকৃত অপরাধীরা ধরা পড়েনি, এই অভিযোগে গত ৯ অগস্ট নবান্ন অভিযানে সামিল হন নির্যাতিতার পরিবার। ধর্মতলা থেকে পার্কস্ট্রিট যাওয়ার মুখে পুলিশ তাদের আটকে দেয়। তখনই পুলিশের বাধার মুখে পড়ে গুরুতরভাবে আহত হন নির্যাতিতার মা। মাথায় আঘাত পেয়ে তাঁকে ভর্তি করতে হয় মনিপাল হাসপাতালে। এই ঘটনার পরই কলকাতা হাইকোর্টে মামলা দায়ের হয়।

আরও পড়ুন: বাড়ছে এসি লোকালের স্টপেজ, দেখুন সমস্য়া কি মিটল?

বেসরকারি হাসপাতালের পক্ষ থেকে যে রিপোর্ট জমা পড়েছে সেই রিপোর্টে উল্লেখ রয়েছে নির্যাতিতার মায়ের কপালের সামনে আঘাতের চিহ্ন ছিল। বিচারপতির পর্যবেক্ষণ এই আঘাত পুলিশের দ্বারা হতে পারে। যে জনসমাগম হয়েছিল সেই জনসমাগমের হুড়োহুড়ি থেকে হতে পারে। অথবা হুড়োহুড়িতে কোথাও পড়ে গিয়ে হতে পারে। তবে বেসরকারি হাসপাতালের রিপোর্টের উপর ভিত্তি করে আদালত মনে করছে এই ঘটনার পুনরায় তদন্তের প্রয়োজন তাই আদালত কলকাতা পুলিশ কমিশনারকে একজন ডেপুটি কমিশনার দ্বারা পুনরায় তদন্তের নির্দেশ জারি করছে। উল্লেখযোগ্যভাবে, ওই আধিকারিক মনিপাল হাসপাতালের মেডিকেল রিপোর্ট খতিয়ে দেখবেন এবং প্রমাণ মিললে দ্রুত এফআইআর দায়েরের নির্দেশও দেন বিচারপতি। একইসঙ্গে হাইকোর্ট জানিয়ে দেয়, ঘটনাটি অপরাধযোগ্য কি না, তা নির্ধারণ করবে তদন্তকারী আধিকারিক। তার রিপোর্ট দেখে কলকাতা পুলিশ কমিশনার নিজেই পরবর্তী পদক্ষেপ নেবেন।

দেখুন ভিডিও